കടലില് കാണാതായവര്ക്കുള്ള തിരച്ചില് നിഷ്ക്രിയം ദേശീയപാത ഉപരോധവുമായി മത്സ്യത്തൊഴിലാളികള് പൊന്നാനി: കടലില് കാണാതായ മത്സ്യത്തൊഴിലാളികള്ക്കുള്ള രക്ഷാദൗത്യം വിപുലപ്പെടുത്തണമെന്നാവശ്യപ്പെട്ട് മത്സ്യത്തൊഴിലാളികള് പൊന്നാനിയില് ദേശീയപാത ഉപരോധിച്ചു. പൊന്നാനി ചാവക്കാട് ദേശീയപാതയില് ആനപ്പടിയിലാണ് റോഡ് ഉപരോധിച്ചത്.കടലില് മത്സ്യബന്ധനത്തിന് പോയ ഫൈബര് വള്ളം മറിഞ്ഞ് നാല് ദിവസമായിട്ടും അപകടത്തില്പെട്ടവരെ കണ്ടെത്താനാവാത്തത് സര്ക്കാറിെന്റ ഭാഗത്ത് നിന്നുള്ള വീഴ്ചയാണെന്നും കൂടുതല് സംവിധാനങ്ങള് ഏര്പ്പെടുത്തണമെന്നുമാവശ്യപ്പെട്ടാണ് പ്രതിഷേധവുമായി കാണാതായവരുടെ ബന്ധുക്കളും മത്സ്യത്തൊഴിലാളികളും രംഗത്തെത്തിയത്. പൊന്നാനി ഹാര്ബറില്നിന്ന് സംഘടിച്ചെത്തിയ ഇവര് ആനപ്പടി ജങ്ഷനില് 15 മിനിറ്റോളം പാതയില് കുത്തിയിരുന്നു. ഇതോടെ ഇതുവഴിയുള്ള ഗതാഗതം ഏറെനേരം തടസ്സപ്പെട്ടു. യാത്രാമാര്ഗം മുടക്കിയുള്ള പ്രതിഷേധം നടത്തരുതെന്ന് പൊന്നാനി സി.ഐ വിനോദ് വലിയാറ്റൂര് ആവശ്യപ്പെട്ടെങ്കിലും ഫലമുണ്ടായില്ല. മന്ത്രിയും എം.പിയും എം.എല്.എയും കാണാതായവരുടെ വീടുകളില് എത്തി നല്കിയ വാഗ്ദാനങ്ങള് പാലിച്ചില്ലെന്നും ബന്ധുക്കള് പറഞ്ഞു. നേവിയുടെ ഹെലികോപ്ടറും കപ്പലും ഉപയോഗിച്ചുള്ള തിരച്ചില് നടത്തുന്നുണ്ടെന്നാണ് അധികൃതര് പറയുന്നതെങ്കിലും മത്സ്യബന്ധന ബോട്ടുകളില് രക്ഷാദൗത്യത്തിന് പോയവര് ഇത് നിഷേധിക്കുകയാണ്. ആവശ്യങ്ങള് സര്ക്കാര് ശ്രദ്ധയില്പെടുത്താമെന്ന സി.ഐയുടെ ഉറപ്പിനെത്തുടര്ന്നാണ് ഉപരോധം അവസാനിപ്പിച്ചത്. കാണാതായവര്ക്കായി സര്ക്കാര് സര്വസന്നാഹവും ഉപയോഗിച്ചുള്ള തിരച്ചില് നടത്തുന്നുണ്ടെന്ന് പി. നന്ദകുമാര് എം.എല്.എ പറഞ്ഞു. കടല് പ്രക്ഷുബ്ധമായതിനാല് പ്രതികൂല കാലാവസ്ഥയില് തിരച്ചില് ദുഷ്കരമാണെങ്കിലും ഇതെല്ലാം മറികടന്നുള്ള രക്ഷാപ്രവര്ത്തനങ്ങളാണ് നടക്കുന്നതെന്നും അദ്ദേഹം വ്യക്തമാക്കി.